
    Forord
   

   
    Dette er en annerledes bok om prosjektstyring. Den er ikke en kopi av de mange bøkene om emnet som finnes i handelen. Den drøfter for eksempel ikke tradisjonell nettverksplanlegging som PERT eller CPM. Isteden gir den deg en mulighet til å se på prosjektoppgaven på en ny måte.
   

   
    «Målrettet prosjektstyring» – metoden og filosofien rundt den – er utviklet av forfatterne. Alle tre har på sin måte preget den. Utviklingen har foregått over lang tid. Mange – både bedrifter og personer – har vært med på å påvirke metoden. Fremdeles får vi nye erfaringer.
   

   
    Arbeidet startet i forsikringsselskapet Norske Folk allerede på begynnelsen av 1970-tallet, mens Tor var utviklings- og rasjonaliseringssjef der. Parallelt utviklet Kristoffer styring etter milepæler og ansvarskart for konsulentfirmaet Data Logic (nå Cap Gemini), der han var partner og assisterende direktør.
   

   
    Senere ble rådgivningsfirmaet Coopers & Lybrand Consulting en viktig medspiller i utviklingsarbeidet. Kristoffer og Tor var partnere der, og gjennom sin rådgivningsvirksomhet lærte de opp mange norske virksomheter i metoden. Kristoffer har utviklet programvare som støtter bruken av metoden og etablert et sertifiseringssystem for kvalifisering av brukere. Erling har gjennom mange år arbeidet med og undervist i metoden ved norske utdanningsinstitusjoner, først ved NKI Datahøgskolen og senere ved Handelshøyskolen BI. Han har også presentert metoden ved utenlandske universiteter og høyskoler.
   

   
    Metoden er spredd til mange land. Vi er stolte over at boken er kommet ut på svensk, dansk, nederlandsk, italiensk, tysk, engelsk, ungarsk og russisk. Det foreligger visstnok også en piratversjon på kinesisk.
   

   
    Den første utgaven av boken kom i 1984. 30-årsjubileet ble feiret med et seminar med deltakelse også av utenlandske foredragsholdere. Nå nærmer vi oss 40 år. Bokens levedyktighet viser at «Målrettet prosjektstyring» er en ledelsesfilosofi og en verktøykasse av stor praktisk nytte.
   

   
    Dette er den åttende utgaven på norsk. Vi fortsetter å argumentere for bruk av milepælplaner og ansvarskart i prosjektarbeidet. Vi understreker behovet for å klargjøre formålet med prosjektet, spesielt ved hjelp av det vi kaller formålsstruktur. Vi gir oppmerksomhet til betydningen av å følge med på det som skjer i prosjektets omgivelser. Her presenterer vi interessentanalyse og usikkerhetsanalyse. Vi knytter økonomistyringen til milepælene i prosjektet. Vi har et eget kapittel om prosjektstyring i et flerprosjekt-miljø. Virksomheter har ikke lenger bare ett prosjekt, men mange.
   

   
    I denne utgaven har vi sterkere enn tidligere trukket inn betydningen av å planlegge og realisere prosjektets gevinster. Vi legger vekt på at man allerede ved prosjektets oppstart må ha en gevinstrealiseringsplan.
   

   
    Vi er i boken opptatt av hvilke roller prosjekteieren og prosjektlederen må ta på seg. For enkelhets skyld er disse personene av og til omtalt i hankjønn. Det betyr ikke at vi mener at menn er bedre prosjekteiere eller prosjektledere enn kvinner.
   

   
    Vi setter pris på synspunkter og erfaringer som kan bidra til ytterligere forbedringer av «Målrettet prosjektstyring».
   

   
    Oslo, april 2022
   

   
    
     Forfatterne

